esimene ametlik nädal vaikselt õhtusse vajumas, aga puhata ei saa, sest pühapäeva varahommikul on  sõit Ringbergi lossi (mille pilte sai kuskilt eelmisest postitusest), kus ei hakata pidutsema, vaid tööd tegema, et saada rohkem teada ajus toimuvatest ostsillatsioonidest ja sünkroniseerimisprotsessidest. kogu neurofüsioloogia osakond on jagatud nelja gruppi - 1) ostsillatsioonide mehhanismid ja võrgustikud, 2) ostsillatsioonid erinevates vaimsetes haigustes, 3) ostsillatsioonid erinevates teadvuseseisundites ja 4) ostsillatsioonide mõõtmine erinevate meetodite abil. sõit sinna kestab väga kaua, aga kohe  pärast saabumist on igal grupil aega 3 tundi oma ideid arutada. seejärel saab saiakesi. seejärel arutatakse edasi ja tehakse kokkuvõtted. esmaspäeva hommikul kohtuvad grupid paarikaupa omavahel - arutavad, küsivad, kritiseerivad, üritavad leida ühisosi ja erinevusi. tehakse kokkuvõtteid. süüakse praadi. grupid jälle omaette - lakuvad haavu ja valmistuvad edasiseks. süüakse saiakesi. mängitakse kaarte. tehakse kokkuvõtteid. grupid jälle kahekaupa. magatakse. teisipäeval käib terve päev jälle sama asi (vahepeal  saab süüa ka), õhtuks tehakse kokkuvõte ja lepitakse omavahel ära. kõlab päris asjalikult! teie korrespondent on kohal (mina), nii et kui peaks huvi olema, siis püsige lainel.